Fəzail İbrahimli

Fəzail Feyruz oğlu İbrahimli () — Azərbaycan tarixçisi, dövlət xadimi, Azərbaycan Milli Məclisinin deputatı və sədr müavini, Vətəndaş Həmrəyliyi Partiyasının sədr müavini (1992), professor.

 Həyatı 
Fəzail Feyruz oğlu İbrahimli 12 aprel 1951-ci ildə Yardımlı rayonunun Çanaqbulaq kəndində anadan olub. Orta təhsilini başa vurduqdan sonra 1969–1973-cü illərdə Azərbaycan Pedaqoji Universitetinin tarix fakültəsində ali təhsil alıb. Ardınca, təyinatla Yardımlıya göndərilmiş, 1973–1977-ci illərdə rayonun Çanaqbulaq kənd məktəbində müəllim işləmişdir. 1977–1979-cu illərdə hərbi xidmətdə olub. 1979–1982-ci illərdə Bakı Dövlət Universitetinin əyani şöbəsində aspirant, 1982-ci ildən Bakı Dövlət Universitetinin Kommunist partiyası tarixi kafedrasında müəllim, baş müəllim, dosent vəzifələrində çalışıb. Hazırda Azərbaycan Tarixi kafedrasının professorudur. 1986-cı ildə namizədlik, 1998-ci ildə doktorluq dissertasiyasını müdafiə edib. Bir monoqrafiya, bir kitabın, bir dərslik və 60-a qədər elmi əsərin müəllifidir.

 Siyasi fəaliyyəti 
1992-ci ildən Vətəndaş Həmrəyliyi Partiyasının üzvüdür. 2000, 2006 (təkrar), 2010, 2015 və 2020-ci illərdə keçirilən parlamant seçkilərində Vətəndaş Həmrəyliyi Partiyasından Milli Məclisə deputat seçilib və 2006-cı ildən Avropa Şurası Parlament Assambleyasındakı Azərbaycan nümayəndə heyətinin üzvü olub. 2020-ci ildən Azərbaycan Respublikası Milli Məclisinin sədr müavini və parlamentin İctimai birliklər və dini qurumlar komitəsinin sədridir. Hazırda VHP Siyasi Şurasının üzvü və partiya sədrinin birinci (İdeoloji məsələlər) üzrə müavinidir.

2024-cü ildə Azərbaycanda prezident seçkiləri zamanı İlham Əliyevi dəstəklədiyini açıqlamışdır. 2024-cü il oktyabrın 8-də Azərbaycan - Liviya parlamentlərarası əlaqələr üzrə işçi qrupunun rəhbəri seçilib.

 Şəxsi həyatı 
Ailəlidir, üç övladı var.

 Mükafatları 
12 aprel 2021-ci ildə Azərbaycan Respublikasının Prezidenti İlham Əliyev tərəfindən Azərbaycan Respublikasının ictimai-siyasi həyatında fəal iştirakına görə "Şöhrət" ordeni ilə təltif edilib

 İstinadlar 

Kateqoriya:Azərbaycan tarixçiləri
Kateqoriya:Azərbaycan siyasətçiləri
Kateqoriya:Azərbaycan Milli Məclisinin II çağırış deputatları
Kateqoriya:Azərbaycan Milli Məclisinin III çağırış deputatları
Kateqoriya:Azərbaycan Milli Məclisinin IV çağırış deputatları
Kateqoriya:Azərbaycan Milli Məclisinin V çağırış deputatları
Kateqoriya:Azərbaycan Milli Məclisinin VI çağırış deputatları
Kateqoriya:Azərbaycan Respublikasının Milli Məclisinin sədrinin müavinləri
Kateqoriya:Azərbaycan Milli Məclisinin İctimai birliklər və dini qurumlar Komitəsinin sədrləri
Kateqoriya:Vətəndaş Həmrəyliyi Partiyasının sədr müavinləri
Kateqoriya:Vətəndaş Həmrəyliyi Partiyası Siyasi Şurasının üzvləri